SELETUSKIRI

1.ETTEPANEKU TAUST

•Ettepaneku põhjused ja eesmärgid

Euroopa rohelises kokkuleppes on taastuvenergia seatud puhtale energiale ülemineku keskmesse. Praegused rahvusvahelised pinged pärast Venemaa sissetungi Ukrainasse, üldine geopoliitiline kontekst ja väga kõrged energiahinnad on süvendanud vajadust suurendada kiiremini energiatõhusust ja taastuvenergia kasutuselevõttu liidus eesmärgiga kaotada järk-järgult ELi sõltuvus Venemaa fossiilkütustest.

Sellega seoses võttis komisjon 18. mail 2022 kava „REPowerEU“ raames vastu ettepaneku muuta direktiivi (EL) 2018/2001 taastuvatest energiaallikatest toodetud energia kasutamise edendamise kohta (edaspidi „II taastuvenergia direktiiv“), direktiivi 2010/31/EL hoonete energiatõhususe kohta ja direktiivi 2012/27/EL, milles käsitletakse energiatõhusust, et kiirendada üleminekut taastuvenergiale ja suurendada energiatõhusust. Ettepanekuga kehtestati ambitsioonikamad energiatõhususe ja taastuvenergia eesmärgid, meetmed taastuvenergiaprojektide suhtes kohaldatavate halduslike loamenetluste edasiseks lihtsustamiseks ja ühtlustamiseks koordineeritud ja ühtlustatud viisil kogu ELis ning meetmed päikeseenergiaseadmete ulatuslikumaks paigaldamiseks hoonetele. Nõukogu ja Euroopa Parlament töötavad praegu selle nimel, et läbivaadatud II taastuvenergia direktiiv vastu võtta.

Pärast kava „REPowerEU“ avaldamist 18. mail 2022 on energiakriis süvenenud, mistõttu on vaja võtta kiireloomulisi meetmeid. Maagaasihinna rekordiline tõus suvel, edasised tarnekatkestused Nord Stream I torujuhtmes, kiirenenud inflatsioon ja elektrihindade kõikumine põhjustavad majanduslikke ja sotsiaalseid raskusi ning panevad suure koormuse kodanikele ja majandusele. Kasvavad energiakulud vähendavad kodanike ostujõudu ja ettevõtete konkurentsivõimet. Gaasi- ja elektrivarustuse nappus ning suhteliselt jäik energianõudlus on toonud ELis kaasa märkimisväärse hinnatõusu ning gaasi- ja elektrihindade kõikumise. Riiklikud meetmed nende suundumustega võitlemiseks võivad viia siseturu killustumiseni ega pruugi tagada solidaarsust.

Sellega seoses on praeguse kriisi tõttu vaja võtta ajutisi, kuid viivitamatuid meetmeid, et saavutada mõned selle kava eesmärgid kiiremini, sealhulgas kiirendada Euroopa üleminekut puhtale energiale. Euroopa Liit on astunud samme, et vähendada gaasinõudlust ja sekkuda energiaturgudele, et leevendada kriisi mõju sellel talvel. Nendest meetmetest hoolimata on olukord endiselt äärmiselt keeruline. Euroopa tarbijate ja ettevõtjate jaoks on hinnad ikka veel liiga kõrged ja volatiilsed. Ettearvamatud sündmused, nagu torujuhtmete saboteerimine, võivad meie varustuskindlust veelgi vähendada. Pinged gaasiturgudel püsivad tõenäoliselt ka pärast talve. Praeguse hädaolukorra lõplikuks lõpetamiseks on vaja taastuvenergia kiiremat kasutuselevõttu, kuna see vähendab kohe ja struktuurselt nõudlust fossiilkütuste järele elektri-, kütte- ja jahutus-, tööstus- ja transpordisektoris. Tänu madalatele tootmiskuludele saab taastuvenergia avaldada positiivset mõju energiahindadele kogu ELis.

On kindlaks tehtud, et taastuvatesse energiaallikatesse ja nendega seotud taristusse tehtavate investeeringute kiirust ja arvu vähendavad peamiselt pikad ja keerulised haldusmenetlused. Euroopa Ülemkogu kutsus oma 20.–21. oktoobri 2022. aasta järeldustes üles kiirendama loamenetluste lihtsustamist, et kiirendada taastuvate energiaallikate ja võrkude kasutuselevõttu, sealhulgas erakorraliste meetmete abil. Mõningaid meetmeid, mis sisaldusid 2022. aasta mai ettepanekus taastuvenergiajaamadele loa andmise menetluse kiirendamiseks, eelkõige neid, mis on seotud ülekaaluka avaliku huvi eeldusega, jaamade ajakohastamisega ja olemasolevatele rajatistele päikeseenergiaseadmete paigaldamiseks lubade andmisega, saavad liikmesriigid kiiresti rakendada, ilma et oleks vaja teha koormavaid muudatusi riiklikes menetlustes ja õigussüsteemides. Kriisi tõttu on nendes valdkondades vaja võtta viivitamatuid sihipäraseid meetmeid ning muid meetmeid, et edendada konkreetseid tehnoloogiaid, näiteks soojuspumpasid, mis kiirendavad kütmiseks gaasi kasutamise lõpetamist. Kui neid meetmeid rakendatakse kohe, võivad need lühiajalises perspektiivis suurendada taastuvenergia tootmist ja seega suurendada taastuvate energiaallikate panust praeguse kriisi lahendamisse.

•Kooskõla poliitikavaldkonnas praegu kehtivate õigusnormidega

Kavandatud õigusaktis sätestatakse ajutised, proportsionaalsed ja erakorralised meetmed. See akt täiendab olemasolevaid asjakohaseid ELi algatusi ja õigusakte ning algatusi, mida komisjon on juba teinud, et reageerida praegusele energiaturukriisile. See tugineb 18. mai 2022. aasta kavale „REPowerEU“, milles on Venemaa fossiilkütuste järkjärgulise kasutuselt kõrvaldamise strateegia keskmesse seatud taastuvenergia kasutamise ulatuslik kiirendamine ja laiendamine elektritootmises, tööstuses, hoonetes ja transpordis.

Eelkõige tegi komisjon kava „REPowerEU“ raames ettepaneku muuta direktiivi (EL) 2018/2001, millega suurendatakse ELi 2030. aasta siduvat eesmärki 2030. aastaks 45 %-ni võrreldes eelmise, 14. juuli 2021. aasta ettepaneku kohase 40 %-ga, ning luuakse raamistik taastuvenergiaprojektidele loa andmise haldusmenetluse lihtsustamiseks ja kiirendamiseks.

Kavandatav õigusakt on ajutine kiireloomuline meede. Selle õigusakti kestus on piiratud ühe aastaga ja see sisaldab läbivaatamisklauslit, et kaaluda vajaduse korral selle kehtivuse pikendamist.

Kavandatav määrus kajastab vajadust võtta energiakriisile reageerimiseks kiireloomulisi meetmeid, nagu on nõutud eespool nimetatud Euroopa Ülemkogu järeldustes. Selle eesmärk on tegeleda praeguse energiakriisiga, nähes ette sihipärased viivitamatud meetmed, mis kiirendavad selliste taastuvenergiaprojektide rakendamist, millel on suur potentsiaal avaldada kiiresti tegelikku mõju. Selleks määratakse kavandatavas õigusaktis kindlaks meetmed, mille viivitamatu kohaldamine tagaks taastuvenergiaprojektide loamenetluste lühiajalise kiirendamise.

Sellega seoses tuleks märkida, et kooskõlas nõukogu soovitusega kliimaneutraalsusele õiglase ülemineku tagamise kohta ning komisjoni soovitusega taastuvenergiaprojektidele loa andmise menetluste kiirendamise ja energiaostulepingute lihtsama sõlmimise kohta on jätkuvalt oluline tagada lubasid andvate asutuste ja keskkonnamõju hindamise asutuste jaoks piisav asjakohaste oskuste ja kvalifikatsiooniga personal, et saada täit kasu loamenetluste lihtsustamisest, mille eesmärk on kiirendada taastuvate energiaallikate ja võrkude kasutuselevõttu.

Samamoodi peaksid riiklikud lubade andmisega tegelevad asutused püüdma kiirendada taastuvenergiatehnoloogia tootmiskohtade loamenetlusi, kuna kava „REPowerEU“ eesmärkide saavutamiseks on vaja mitmekesistada taastuvenergiaseadmete ja kriitilise tähtsusega toorainete tarneid, vähendada sektorite sõltuvust, ületada tarneahela kitsaskohad ja suurendada ELi puhta energia tehnoloogia tootmisvõimsust.

•Kooskõla muude liidu tegevuspõhimõtetega

Ettepanek on erakorraline meede, mida kohaldataks piiratud aja jooksul ja mis on kooskõlas laiema algatuste kogumiga, mille eesmärk on suurendada liidu energiaalast vastupidavust ning leevendada kõrgete energiahindade ja energiatarnete võimalike häirete mõju. Ettepanek ei kahjusta siseturu toimimist ega energiavarustuse katkemise ja solidaarsusmehhanismidega seotud meetmeid. Ettepanek on täielikult kooskõlas komisjoni Euroopa rohelise kokkuleppe eesmärgiga kiirendada CO2 heite vähendamist ja taastuvenergiaprojektide elluviimist ning tugineb eesmärkidele vähendada sõltuvust Venemaa fossiilkütustest kiiremini, võttes alternatiivse allikana taastuvenergia laialdaselt kasutusele. Ettepanek on kooskõlas keskkonnaeesmärkidega, kuna vastavalt Euroopa kliimamääruse (määrus (EL) 2021/1119) eesmärkidele on taastuvenergia kiirendatud kasutuselevõtt keskse tähtsusega, et leevendada nii kliimamuutuste kui ka saaste mõju, mis põhjustab elurikkuse vähenemist ning ohustab rahva tervist ja ohutust.